**15-**

**Д О Г О В О Р**

за користење на услугите на Сервисот за електронско банкарство

на Стопанска банка а.д. Битола

Склучен на ден \_\_\_\_\_\_\_\_\_\_\_\_\_ помеѓу:

**1**.**Стопанска банка а.д. Битола**, **ул. Добривоје Радосављевиќ бр. 21, со ЕМБС 5026377** (во натамошниот текст: Банката) претставувана од **претседателот на Управниот одбор м-р Владимир Ефтимоски** како давател на услугите

**2.** {**firstLastName} ул**. {address}  **бр.\_\_\_\_\_\_\_ со ЕМБГ/ЕДБ** {embg}(во натамошниот текст: имател ) претставувано од \_\_\_\_\_\_\_\_\_\_\_\_\_\_\_\_\_\_\_, како корисник на услугите

**Општи одредби**

**Член 1**

Со овој договор се регулираат меѓусебните права, обврски и одговорности за користење на услугите за електронско банкарство на Стопанска банка а.д. Битола со кој се овозможува електронски пренос на податоци помеѓу договорните страни. Општите услови за користење на услугите на Сервисот за електронско банкарство се составен дел на овој Договор.

**Член 2**

Со користење на сервисот за електронско банкарство на Корисникот му се овозможуваат следните услуги во согласност со законските прописи кои го регулираат платниот систем на Република Македонија:

* увид во состојбата, промените и изводот на сметките на корисник
* увид во состојба на кредитни картички
* увид во состојба на кредитна партија (кредит)
* увид во состојба на депозит
* пренос на средства од денарска трансакциска сметка на Клиентот кон други сметки во платниот промет во земјата
* пренос на средства од денарска трансакциска сметка на Клиентот кон други сметки во платниот промет во странство ( само за правни лица)
* пренос на средства од девизна сметка на Клиентот кон други сметки во платниот промет во странство (само за правни лица)
* електронска достава на е-меил на дневен извод за трансакциска сметка за правни лица
* електронска достава на е-меил на месечен извод за кредитни картички
* електронска достава на е-меил на известување за девизен прилив и одлив, SWIFT промени на девизна сметка ( за правни лица)

**Член 3**

Договорот се склучува врз база на претходно доставената Пријава за користење на усслугите на Сервисот за електронско банкарство формулирана од Банката, Договорот за отворање на трансакциска сметка на резидент/нерезиденти и членовите 3,4 и 12 од Законот за податоци во електронски облик и електронски потпис (Сл. Весник на РМ бр. 34/01,6/02, 98/08).

**Член 4**

На Корисникот му овозможува во стандардизирана структура на податоци да врши интеграција на податоци со сопствена апликација.

**Права и обврски на Банката**

**Член 5**

Банката се обврзува на Корисникот да му достави кориснички пакет со Прирачник за користење и инсталациона процедура која Корисникот сам ќе ја имплементира.

**Член 6**

Банката обезбедува стабилно функционирање на сервисот за електронско банкарство и безбедна комуникација само под услов Корисникот да го користи програмот согласно овој Договор и прирачникот за користење на електронското банкарство кое е составен дел на овој Договор.

**Член 7**

Банката се обврзува да:

- стави на располагање прирачник за користење на електронско банкарство

- обезбеди навремено извршување на сите правилно пополнети налози за плаќање доставени во рамките на предвидените рокови прикажани во Терминскиот план.

- пораката во електронски облик и електронски потпишана да ја проследи до адресата на лицето за кое е наменета, по претходно извршената проверка на авторизиран пристап.

- обезбеди тајност на податоците од работењето на трансакциската сметка во Банката

- обезбеди сигурност од неовластени упади во базата на податоци во Банката

- ги испитува сите несогласувања или оспорувања врз основа на поднесени електронски налози на кои ќе укаже Корисникот и да обезбеди релевантни информации и во зависност од нив да изврши потребни усогласувања и корекции.

**Член 8**

Банката ќе врши пресметка на трошоците настанати со користење на услугите за електронско банкарство во согласност со важечката Тарифа за наплата на услугите на Стопанска банка а.д. Битола.

**Член 9**

Банката се исклучува од секаква одговорност доколку Корисникот претрпи штета како последица на дејства и активности што не се во доменот на надлежности на Банката (виша сила, законски прописи, пречки во телекомуникационите врски и друго).

**Права и обврски на Корисникот**

**Член 10**

Корисникот за користењето на услугите по овој договор, се обврзува да достави до Банката Пријава за користење на услугите електронско банкарство на Стопанска банка а.д. Битола, која претставува составен дел на овој Договор.

**Член 11**

Корисникот се обврзува да обезбеди техничка опрема со комуникација, во согласност со конфигурацијата на техничката опрема на клиентот како и самиот пристап до интернет, кој претставува составен дел на овој Договор.

**Член 12**

Корисникот се обврзува да постапува во согласност со приложеното упатство и да обезбеди грижливо чување и заштита од неовластен пристап до податоците кои се составен дел на инсталираното програмско решение за работа со сервисот за електронско банкарство, во спротивно Банката нема да одговара за штетата и последиците кои би можеле да бидат предизвикани од тоа.

**Член 13**

Корисникот ја овластува Банката да ја реализира пораката потпишана со електронски потпис.

**Член 14**

Корисникот се обврзува дека електронските налози и електронскиот потпис ги прифаќа како полноважни, неотповикливи и изедначени по важност и сила на доказ како своерачно потпишаните хартиени налози.

**Член 15**

Законскиот застапник на правното лице може да овласти професионално вработени во фирмата или надворешно лице кое со договор извршува сметководствени услуги за фирмата, да извршуваат дејствија, поточно да ги користат сите услуги за правното лице во денарскиот платен промет кај Банката.

Корисникот физичко лице може да даде овластување на друго физичко лице за да располага со неговата сметка на образец пропишан и издаден од Банката.

Овластувањата ќе се третираат на идентичен начин како и писмените овластувања кои корисникот ги депонирал во Банката.

**Член 16**

Корисникот може само писмено да го отповика или промени овластувањето за поедини овластени лица.

Банката веднаш по приемот на известувањето го менува или одзема овластувањето за користење на пријавата овластено лице.

Налозите кои се во постапка, припремени или потпишани од овластеното лице пред укинување на овластувањето, Банката ќе ги третира како исправни.

**Член 17**

Корисникот ја овластува Банката, трошоците за извршените услуги по овој договор да ги наплати од неговата сметка. Наплатата на трошоците за правните лица ќе се врши на крајот на календарскиот месец, додека пак наплатата на трошоците за физичките лица ќе се врши со секоја извршена трансакција.

**Член 18**

Корисникот е должен писмено да ја извести банката во случај на:

* поништување на овластувањата за користење на електронско банкарство
* губење на дигиталниот сертификат
* сознание дека некој неовластено поседува информации за дигиталниот сертификат, корисничкото име и/или лозинката на Корисникот

Доколку известувањето е направено по телефонски пат, потребно е истото да се потврди по писмен пат најдоцна до следниот работен ден.

**Член 19**

Корисникот има право на приговор во врска со работењето со сервисот за електронско банкарство. Приговорот треба да се достави во писмена форма за утврдени неправилности во работењето преку електронското банкарство во најкраток можен рок, а најдоцна во рок од 3 (три) дена по приемот на Извештај за промет и состојба на трансакциската сметка.

**Член 20**

Договорните страни се согласни дека Банката може привремено да го блокира, да го исклучи, да го прекине користењето на електронското банкарство во платниот промет, или да го поништи сертификатот на корисникот во случај кога:

* Корисникот ќе пријави дека го изгубил сертификатот или во случај истиот да е украден,
* Корисникот ќе ја овласти Банката да го прекине пристапот на одредени лица на кои тој им го укинал правото да ракуваат со дигиталниот сертификат,
* доколку на било кој начин Банката се посомнева дека трето лице неовластено располага со тајни информации во врска со дигиталниот сертификат,
* Корисникот не се придржува кон одредбите на: овој Договор, Прирачникот за користење на сервисот за електронско банкарство, Договорот за отварање и водење на трансакциска сметка на резидент, за физички лица и Договорот за отворање на трансакциска сметка, за правни лица склучен помеѓу Банката и Корисникот и Законот за Платниот Промет.
* во случај на поднесување на рекламација од страна на корисникот, при што Банката врши анализи и проверки за извршените плаќања преку електронските сервиси на платниот промет.
* во сите останати случаи каде постои сомневање за неовластен пристап во сигурносниот пакет на Корисникот односно на елементите на заштита на Банката

Извршувањето на блокада на сертификатот може привремено или трајно да го оневозможи понатамошно користењето на дигиталниот сертификат. Банката задржува дискреционо право да му овозможи на Корисникот повторно користење на електронско банкарство во платниот промет, со тоа што може да одлучи да му издаде нов сигурносен пакет, односно нов дигитален сертификат или корисничко име. Трошоците за издавање на нов дигитален сертификат ги сноси Корисникот.

**Член 21**

Важноста на договорот е 12 месеци сметано од денот на потпишувањето.

Во случај Корисникот да не достави писмено барање за раскинување на договорот најмалку 15 дена пред истекот на рокот на важност на договорот, истиот автоматски се продолжува на следниот период од 12 месеци.

**Член 22**

Корисникот врз основа на писмено барање доставено до Банката може еднострано да го раскине овој договор во секое време, доколку истото го најави пред 15 дена, со претходно измирени обврски кон Банката.

**Член 23**

Банката може еднострано и без отказен рок да го раскине договорот и да го исклучи Корисникот од сервисот за електронско банкарство доколку намерно или поради грубо невнимание предизвика неправилно работење на сервисот за електронско банкарство и платниот систем како целина, како и поради неисполнување на обврските кои произлегуваат од овој договор.

**Член 24**

Во случај на раскинување на договорот на било која од договорните страни, доставените платни налози потпишани со електронски потпис, со идна дата на извршување ќе се сметаат за неважечки.

**Член 25**

Со раскинување на овој договор престанува да важи користењето на услугите за сервисот за електронско банкарство на Стопанска банка а.д. Битола.

**Член 26**

Банката ќе обезбеди заштита на личните податоци за Корисникот на сметката и овластените лица согласно законската регулатива. Личните податоци ќе се користат само за потребите на работењето со сметката, врз основа на согласност на субјектите и во случај и на начин предвиден со закон или друг пропис

**Член 27**

За се што не е предвидено со овој Договор важат одредбите од Законот за платен промет , Законот за облигациони односи, подзаконските акти и актите на Банката во кои е регулирана оваа област. Во случај на спор, договорните страни ќе се обидат истиот да го решaт спогодбено. Во спротивно надлежен е Основниот суд во Битола.

**Член 28**

Овој договор е изготвен во два еднообразни примероци, од кои по еден примерок за секоја договорна страна.

**За Корисникот** **Стопанска банка а.д. Битола**

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_